"Du er alt, hvad politikerlede er lavet af".

Modtagelsen af Karsten Hønges beslutning om at droppe sin nyerhvervede plads i Europa-Parlamentet er mildest talt ikke blevet positivt modtaget på hans hjemmebane hos de fynske vælgere.

I kommentarsporet til artikler og Facebook-opslag har rasende læsere sat sig ved tasterne og spyet med ild. En af dem er Morten Black fra Odense:

"Skam dig, Hønge! Du gør grin med valget og demokratiet. Hvis du ikke går efter sejren, men blot stiller op som hjælperytter, burde du ha’ meldt klart ud! Du har taget r.... på 20.000 mennesker, der stolede på dig! Godt, jeg ikke var én af dem. Det burde kunne koste et mandat! Håber, vælgerne husker det i stemmeboksen 5. juni", skriver han til en artikel om Hønges exit på Fyens.dk's Facebook-side.

Også Ysse Dyremose fra Odense er skuffet over den fynske politiker:

"Jeg synes, at du, Karsten Hønge, har holdt vælgerne for nar. Grunden til, at folk stemte på dig, var, at de ønskede dig i EP. Nu bliver det spændende at se til folketingsvalget, om du har skudt dig selv i benet", skriver hun.

En af de fynboer, der i hvert fald ikke har tænkt sig at stemme på hverken ham eller SF ved det kommende folketingsvalg, er Rune Falck Hartmann fra Dyreborg.

"Jeg håber virkelig ikke, at han kommer ind! Jeg føler mig snydt og kunne ikke drømme om at stemme på hverken ham eller SF til folketingsvalget!" skriver han i samme debattråd.

Heller ikke Torben Sandhøj fra Odense ønsker den fynske politiker i Folketinget.

"Det er en skandale af den klaphat igen-igen! De stemmer burde være tabt! Det giver overhovedet ingen mening andet. Jeg krydser fingre for, at den nar heller ikke kommer i nærheden af Folketinget!" lyder de hårde ord.